M. Fronc, poslanec: (2008-04-09):
Pán minister, vy ste hovorili o úspechoch, o tom, čo ste dosiahli, o pozitívach. Ja musím povedať aj negatíva, ktoré vnímam, nielen preto, že som opozičný poslanec, ale aj preto, že jednoducho je to skutočnosť. Prvé, čo by som veľmi rád tuná pripomenul, ja celkom berie, že svet sa globalizuje, že sú tam zmienky o Latinskej Amerike, Afrike, o krajinách vzdialených v Ázii a pod., ale musím povedať, a poviem to takým nediplomatickým jazykom, ak sa dočítam, že v zozname dôležitých partnerov vymenovaných v materiáli, že tým dôležitým naším partnerom je Líbya, no, to mi tŕpnu zuby. Dobre vzťahy s našimi blízkymi susedmi, s tým súhlasím, pán minister, len aká je skutočnosť? Príklad, a ja sa k nemu vrátim, lebo to spomínal už aj môj predchodca, Česko je náš naozaj najbližší partner a nakoniec nám to dáva aj najavo, prvá návšteva ministra, pardon, prezidenta Klausa po znovuzvolení smerovala na Slovensko. A vo vzťahu k Česku ako nášmu partnerovi, čo sa týka umiestnenia radarov v Čechách, ako k nášmu partnerovi, ktorý je takisto členom NATO, a teda je to náš spoločný záujem. Zaujímavé, veľmi nekonzistentnú politiku a rozpornú, premiér vyhlási k radarom veľmi negatívne stanovisko. Najprv síce ako osoba, potom ako reprezentant, ako by to bolo uznesenie vlády. Pán minister, aj sa vás chcem opýtať: Bolo také uznesenie vlády, stanovisko negatívne k umiestneniu radarov? Bolo? Prijala vláda také uznesenie? A potom nakoniec prezident celkom inak vystupuje. Čiže naozaj v tomto platí to, že ľavá ruka nevie, čo robí pravá, a nepôsobí to dôveryhodne. Druhá vec je, naozaj náš sused je partner, takisto južný sused Maďarsko a vy ste to spomínali aj vo svojom vystúpení. Ja nemám výhrady proti programom, ako ste hovorili, Common Past, Comonn Future, ale sú tuná zase citlivé veci. Jedna z nich je, ktorá sa v každej správe pomaly vyskytuje, je to taká červená niť, nikdy nekončiaci problém, o ktorom znova aj v zameraní politiky hovoríte, že ho chcete veľmi urýchlene riešiť, a to je Gabčíkovo – Nagymaros. Tak moja otázka smeruje k vám, pán minister: Čo konkrétne nakoniec predsa len urobí, aby sa tento neverending story konečne pohol ďalej? Druhá otázka je a pokladám to za veľmi dôležité aj vo vzťahu k našim vzťahom, ale treba o tom hovoriť veľmi otvorene, a to je nárast maďarských gárd. Myslím si, že to je vec, ktorá naozaj nie je v súlade s členstvom v Európskej únii a s demokraciou, spoločnou demokraciou fungovania v tomto celoeurópskom priestore. Nebudem dlho hovoriť o Balkáne. Musím povedať, že som rád, že zatiaľ držíte stanovisko, ktoré prijala táto Národná rada vo vzťahu k uznaniu Kosova. Naozaj Kosovo možno prijať, Kosovo možno uznať, jedine ak to bude v súlade s medzinárodným právom, a to vieme, čo to znamená, myslím, že to nemusím opakovať. Súhlasím s tým, aby sily KFOR pôsobili, aby sme aj v tomto my boli aktívni. Ale zase smeruje moja otázka k vám, pán minister, pretože ste spomínali aj vo svojom vystúpení EULEX, a moja otázka je: Na základe akého mandátu a ako v súlade s medzinárodným právom budú pôsobiť sily EULEX v tomto, by som povedal, veľmi problémovom a horúcom regióne? A posledná vec k Lisabonskej stratégii, a ja sa musím pousmiať, pretože Lisabonská stratégia hovorí napríklad o tom, že 3 % z hrubého domáceho produktu pôjdu do vedy. Miesto toho vláda znižuje investície, čo sa týka podielu z HDP do vedy, do vzdelania. Čiže Lisabonská stratégia je o ekonomike založenej na vzdelaní. Zdá sa mi, že pohyb je u nás presne protismerný, a to nepokladám za dobré. Potom mnohé slová, ktoré sú tam napísané, vyznievajú skutočne ako frázy. A posledná vec, a to súvisí s tým, že chcem aj navrhnúť uznesenie. Pán minister, vy viete dobre, že predseda petičného výboru Európskeho parlamentu na základe petície vyše milióna občanov sa obrátil na členské krajiny, aby každá z nich podľa svojho uváženia prijala stanovisko pri ratifikácii, a to stanovisko, ktoré jednoducho rešpektuje kultúrne, kresťanské dedičstvo celej Európy. Pán minister, chcel by som tu aj kolegom zdôrazniť, nejde o žiadne vnucovanie náboženstva, je absolútny rešpekt slobody svedomia, či niekto je veriaci, neveriaci alebo ateista. Ide o niečo iné. Ide o to, že táto Európa je založená na kresťanskej kultúrnej tradícii. Zjednodušene poviem, nie v každom systéme platí to, čo platí v Európe, a to napríklad, že ak niekto spácha trestný čin a niekomu ublíži, že sa mu nemôžete pomstiť, že tu musí konať nezávislý súd. Sú systémy a spoločenstva aj na svete dnes fungujúce, ktoré minimálne umožňujú pomstu a umožňujú trebárs kameňovanie. Čiže osobne sa zúčastniť na výkone trestu, to je len jeden príklad. O tom to je, o rešpektovaní kultúrneho kresťanského dedičstva, a preto navrhujem, aby sme... (Reakcia z pléna.) Ja dokončím, pán kolega, môžete samozrejme vo faktickej vystúpiť. Ja som presvedčený, že v Európe je to 2000-ročné dedičstvo kresťanské, a preto navrhujem, aby Národná rada prijala uznesenie k uznaniu vplyvu kresťanského dedičstva Európy na európsku integráciu: „Slovenská republika, pripomínajúc si 2000-ročnú kresťanskú kultúru v Európe, odvolávajúc sa na cyrilo-metodské dedičstvo a uvedomujúc si kresťanskú príslušnosť väčšiny slovenských občanov a vychádzajúc z kresťanského posolstva otcov zakladateľov Európskej únie založenom na zmierení, solidarite a bratstve medzi národmi a občanmi Európy, vyhlasuje v súvislosti s ratifikáciou Lisabonskej zmluvy Slovenskou republikou, že kresťanské dedičstvo Európy je podstatnou inšpiráciou európskej integrácie.“ To bolo po A). „B) vyzýva prezidenta Slovenskej republiky, aby toto uznesenie Národnej rady Slovenskej republiky pripojil k ratifikačnej listine Lisabonskej zmluvy.“ Odovzdám to pánovi spravodajcovi. Priatelia, kolegovia poslanci a poslankyne, naozaj by som vás chcel veľmi pekne poprosiť, aby ste takéto uznesenie prijali v záujme tradície, kultúrnej tradície aj tejto krajiny, ktorá jednoducho je budovaná na kresťanských základoch (nie je budovaná napríklad na budhizme, nechcem tu menovať iné náboženstvá) a to sa prejaví a prejavuje aj v bežnom živote všetkých nás bez ohľadu na to, či sme, ešte raz opakujem, veriaci, neveriaci alebo agnostici. Ďakujem za podporu. (Potlesk.)